b'\n_START_ARTICLE_\nNesen\n_START_PARAGRAPH_\nNesen (russisk: Nos) er en fortelling av den russisk-ukrainske forfatteren Nikolaj Gogol, utgitt i 1836. Nesen regnes som en av Gogols Petersburgnoveller, som kom i norsk oversettelse ved Marit Bjerkeng i 1973, nyeste utgave i 2013 med forord av Mikhail Sjisjkin._NEWLINE_Nesen er en absurd fortelling om statstjenestemannen Kovaljov som v\xc3\xa5kner en morgen og oppdager at nesen hans er borte. Mellom kinnene er det bare glatt hud, og Kovaljov blir naturlig nok fortvilt. S\xc3\xa6rlig ettersom han er en mann som er opptatt av \xc3\xa5 ta seg godt ut og gj\xc3\xb8re lykke hos damene._NEWLINE_Fortellinga \xc3\xa5pner imidlertid med at barbereren Ivan Jakovlevitsj finner en nese i br\xc3\xb8det som kona hans har bakt. Av frykt for \xc3\xa5 bli blanda opp i ubehageligeter, pr\xc3\xb8ver han \xc3\xa5 bli kvitt nesen uten at noen f\xc3\xa5r vite om det, og etter en del strev lykkes det han \xc3\xa5 kaste nesen i Neva._NEWLINE_Etter \xc3\xa5 ha konstatert at nesen virkelig er vekk, og at det hele ikke bare var en vond dr\xc3\xb8m, tar Kovaljov seg en tur p\xc3\xa5 byen med ansiktet i en klut, mens han tenker intenst p\xc3\xa5 hva han n\xc3\xa5 skal gj\xc3\xb8re. Plutselig f\xc3\xa5r han \xc3\xb8ye p\xc3\xa5 nesen sin, spaserende rundt i byen forkledd som h\xc3\xb8ytst\xc3\xa5ende embetsmann. N\xc3\xa5r Kovaljov pr\xc3\xb8ver \xc3\xa5 konfrontere han med fakta, nekter nesen enhver befatning med saken, og ser i et ubevokta \xc3\xb8yeblikk sitt snitt til \xc3\xa5 stikke av. Kovaljov setter inn en etterlysning etter nesen i avisa, og anmelder deretter forsvinningen til politiet._NEWLINE_Kort tid etter blir Kovaljov opps\xc3\xb8kt av en politiembetsmann som kan opplyse at nesen er blitt p\xc3\xa5grepet p\xc3\xa5 veg til Riga, utstyrt med falsk identitet. Han kommer n\xc3\xa5 for \xc3\xa5 bringe nesen tilbake til dens rette eier. Kovaljovs lykke forvandles raskt til fortvilelse n\xc3\xa5r han oppdager at nesen ikke vil feste seg igjen. Han tilkaller doktoren, som likevel ikke kan hjelpe. Doktoren forbereder Kovaljov p\xc3\xa5 et liv uten nese._NEWLINE_I mellomtiden har ryktet om en nese p\xc3\xa5 r\xc3\xb8mmen spredt seg i byen. Det f\xc3\xb8rer til oppl\xc3\xb8p av skuelystne p\xc3\xa5 forskjellige steder rundt i byen, etter som ryktet forteller at den skal ha v\xc3\xa6rt sett p\xc3\xa5 forskjellige steder._NEWLINE_For Kovaljov f\xc3\xa5r historia en lykkelig slutt. En dag sitter nesen p\xc3\xa5 mirakul\xc3\xb8st vis p\xc3\xa5 sin gamle plass i ansiktet. \xc2\xabOg fra den tid av promenerte major Kovaljov p\xc3\xa5 Nevskij Prospekt som om ingenting var hendt, han gikk i teater og overalt. Og nesen satt i ansiktet hans som om ingenting var hendt, ikke en ting r\xc3\xb8pet at den hadde v\xc3\xa6rt p\xc3\xa5 vidvanke.\xc2\xbb_NEWLINE_Fortellinga avsluttes med at fortelleren uttrykker sin undring over det inntrufne. Men nesten mer forunderlig synes han det er at forfattere kan f\xc3\xa5 seg til \xc3\xa5 skrive om slike emner. \xc2\xabFor det f\xc3\xb8rste tjener det avgjort ikke fedrelandet, for det andre .. heller ikke for det andre er det til nytte. Jeg vet simpelthen ikke hva det er...\xc2\xbb\n_START_SECTION_\nOpera\n_START_PARAGRAPH_\nKomponisten Dmitrij Sjostakovitsj skrev operaen Nesen basert p\xc3\xa5 Gogols historie. Operaen ble urfremf\xc3\xb8rt i 1930.'